KOMMISSIONENS BESLUTNING af 9. februar 1995 om den regionaliseringsplan, som Portugal har indgivet i henhold til Rådets forordning (EØF) nr. 1765/92 (Kun den portugisiske udgave er autentisk) (95/27/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1765/92 af 30. juni 1992 om indførelse af en støtteordning for producenter af visse markafgrøder (1), senest ændret ved forordning (EF) nr. 3116/94 (2), særlig artikel 16, og

ud fra følgende betragtninger:

Den 30. september 1992 meddelte Portugal Kommissionen en regionaliseringsplan i henhold til artikel 3, stk. 3, i forordning (EØF) nr. 1765/92; efter Kommissionens beslutning 93/121/EØF af 23. december 1992 om den regionaliseringsplan, som Portugal indgav i forbindelse med Rådets forordning (EØF) nr. 1765/92 (3), reviderede Portugal planen; der blev meddelt Kommissionen en ny plan den 21. marts 1994;

gennemgangen af den reviderede plan viser, at Portugal har opretholdt de kriterier, der forinden var blevet anvendt for landets sydlige områder, og som fører til, at der på grundlag af en forudfastsat national jordklassifikation for hver bedrift fastsættes et særligt udbytte, som afhænger af de arealer, der indgår i bedriften, og for hvilke der er ansøgt om godtgørelse; nævnte plan opfylder således ikke kriterierne i artikel 3 i forordning (EØF) nr. 1765/92;

på grund af vanskelighederne med udarbejdelsen af en ny plan vil det dog være rimeligt at tillade, at den eksisterende plan anvendes for produktionsåret 1995/96;

ifølge Kommissionens forordning (EF) nr. 762/94 af 6. april 1994 om gennemførelsesbestemmelser til Rådets forordning (EØF) nr. 1765/92 for så vidt angår jordudtagning (4) skal der dog under visse omstændigheder indføres en ordning, hvorefter landbrugere, der forpligter sig til at udtage visse arealer i en periode på fem produktionsår, får udbetalt den godtgørelse, der gælder på forpligtelsestidspunktet; de fordele, som denne ordning giver, kan kun opnås som led i en regionaliseringsplan, der opfylder kriterierne i artikel 3 i forordning (EØF) nr. 1765/92; ved eventuel anvendelse af denne bestemmelse i Portugal må godtgørelsen justeres efter det udbytte, der er fastsat i den nye plan;

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Korn, Fedtstoffer og Tørret Foder -

VEDTAGET FØLGENDE BESLUTNING:

Artikel 1

1. For produktionsåret 1995/96 kan Portugal som en overgangsforanstaltning for landets sydlige områder anvende den regionaliseringsplan, som Portugal meddelte Kommissionen den 21. marts 1994, og som er baseret på de samme kriterier for jordklassifikation som dem, der blev anvendt ved fastsættelsen af regionaliseringsplanen for produktionsåret 1993/94.

2. For produktionsåret 1996/97 forelægger Den Portugisiske Republik inden den 31. maj 1995 i henhold til artikel 3 i forordning (EØF) nr. 1765/92 en plan, der ændrer de i stk. 1 omhandlede metoder.

Artikel 2

Ved anvendelse af artikel 5, stk. 1, i forordning (EF) nr. 762/94 justeres den i samme artikel omhandlede godtgørelse, der er fastsat i den nye regionaliseringsplan, som skal forelægges i henhold til artikel 1, stk. 2, i denne beslutning.

Artikel 3

Fællesskabet har intet finansielt ansvar for de supplerende udgifter, der måtte overstige de udgifter, som følger af anvendelsen af nærværende beslutning.

Artikel 4

Denne beslutning er rettet til Den Portugisiske Republik.

Udfærdiget i Bruxelles, den 9. februar 1995.

På Kommissionens vegne

Franz FISCHLER

Medlem af Kommissionen

(1) EFT nr. L 181 af 1. 7. 1992, s. 12.

(2) EFT nr. L 330 af 21. 12. 1994, s. 1.

(3) EFT nr. L 48 af 26. 2. 1993, s. 63.

(4) EFT nr. L 90 af 7. 4. 1994, s. 8.